กฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนพ.ศ.๒๕๖๐ อาศัยอำนาจตามความในมาตรา ๕ วรรคหนึ่ง (๑) (๒) (๓) (๔) (๕) (๑๐) และ(๑๘) แห่งพระราชบัญญัติรถยนต์ พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติรถยนต์(ฉบับที่ ๑๐) พ.ศ. ๒๕๔๒ และมาตรา ๕ วรรคหนึ่ง (๑๔) แห่งพระราชบัญญัติรถยนต์ พ.ศ.๒๕๒๒ ซึ่งแก้ไขเพิ่มเติมโดยพระราชบัญญัติรถยนต์ (ฉบับที่ ๑๓) พ.ศ. ๒๕๔๗รัฐมนตรีว่าการกระทรวงคมนาคมออกกฎกระทรวงไว้ ดังต่อไปนี้ข้อ ๑[๑] กฎกระทรวงนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไปข้อ ๒ ให้ยกเลิก(๑)กฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานครพ.ศ. ๒๕๕๐(๒)กฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานคร(ฉบับที่ ๒) พ.ศ. ๒๕๕๘(๓) กฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในจังหวัดอื่นนอกจากกรุงเทพมหานครพ.ศ. ๒๕๕๘ข้อ ๓ ในกฎกระทรวงนี้รถยนต์รับจ้าง หมายความว่ารถยนต์รับจ้างบรรทุกคนโดยสารไม่เกินเจ็ดคนที่จดทะเบียนตั้งแต่วันที่๑๗ เมษายน พ.ศ. ๒๕๓๕ แต่ไม่รวมถึงรถยนต์รับจ้างบรรทุกคนโดยสารไม่เกินเจ็ดคนแบบพิเศษข้อ ๔ รถยนต์รับจ้างต้องมีลักษณะและขนาดดังต่อไปนี้(๑) เป็นรถใหม่สำเร็จรูปจากโรงงานหรือมีอายุการใช้งานไม่เกินสองปีนับแต่วันที่จดทะเบียนครั้งแรกซึ่งมีการใช้รถมาแล้วไม่เกินสองหมื่นกิโลเมตร และไม่เป็นรถที่ทำการซ่อมแซม หรือปรับปรุงมาจากรถที่ประสบอุบัติเหตุรุนแรงที่มีผลกระทบต่อความปลอดภัยในการใช้รถนั้น(๒) เป็นรถเก๋งสองตอน รถเก๋งสองตอนแวน รถเก๋งสามตอน รถเก๋งสามตอนแวนรถยนต์นั่งสองตอน รถยนต์นั่งสองตอนแวน รถยนต์นั่งสามตอน รถยนต์นั่งสามตอนแวนหรือรถยนต์ลักษณะอื่นตามที่อธิบดีประกาศกำหนด(๓) เป็นรถที่มีประตูไม่น้อยกว่าสี่ประตูซึ่งมีความกว้างไม่น้อยกว่าหนึ่งเมตรเจ็ดสิบห้าเซนติเมตร แต่ไม่เกินสองเมตรห้าสิบเซนติเมตรมีความยาวไม่น้อยกว่าสี่เมตรห้าสิบเซนติเมตร แต่ไม่เกินหกเมตรและมีความสูงไม่เกินสองเมตร(๔) เป็นรถที่มีเบาะนั่งซึ่งมีระยะห่างจากพื้นถึงส่วนบนสุดของเบาะนั่งไม่น้อยกว่ายี่สิบห้าเซนติเมตรและมีระยะห่างจากส่วนต่ำสุดของเบาะนั่งถึงเพดานไม่น้อยกว่าแปดสิบห้าเซนติเมตรข้อ ๕ รถยนต์รับจ้างต้องมีกำลังของเครื่องยนต์หรือมอเตอร์ไฟฟ้าดังต่อไปนี้(๑) ในกรณีเป็นรถที่ใช้เครื่องยนต์ในการขับเคลื่อนต้องมีกำลังของเครื่องยนต์ไม่น้อยกว่าแปดสิบกิโลวัตต์(๒)ในกรณีเป็นรถที่ใช้ทั้งเครื่องยนต์และมอเตอร์ไฟฟ้าในการขับเคลื่อนต้องมีกำลังรวมกันไม่น้อยกว่าแปดสิบกิโลวัตต์(๓) ในกรณีเป็นรถที่ใช้มอเตอร์ไฟฟ้าในการขับเคลื่อนต้องมีกำลังพิกัดของมอเตอร์ไฟฟ้าไม่น้อยกว่าสิบห้ากิโลวัตต์และสามารถขับเคลื่อนรถให้มีความเร็วสูงสุดได้ไม่น้อยกว่าเก้าสิบกิโลเมตรต่อชั่วโมงการวัดกำลังของเครื่องยนต์หรือมอเตอร์ไฟฟ้าและการวัดความสามารถในการขับเคลื่อนรถตามวรรคหนึ่งให้เป็นไปตามหลักเกณฑ์และวิธีการที่อธิบดีประกาศกำหนดข้อ ๖ รถยนต์รับจ้างต้องไม่ติดตั้งระบบป้องกันการเปิดประตูจากภายในรถและกระจกกันลมหน้าและส่วนประกอบของตัวถังที่เป็นกระจกต้องเป็นกระจกที่โปร่งใสสามารถมองเห็นสภาพภายในรถและสภาพการจราจรภายนอกรถได้อย่างชัดเจนและห้ามมิให้นำวัสดุอื่นใดมาติดหรือบังส่วนหนึ่งส่วนใดของกระจก เว้นแต่เป็นการติดเครื่องหมายหรือเอกสารตามที่กฎหมายกำหนดหรือการติดวัสดุสำหรับบังหรือกรองแสงแดดที่กระจกกันลมหน้าหรือส่วนประกอบของตัวถังที่เป็นกระจกตามที่อธิบดีประกาศกำหนดข้อ ๗[๒]รถยนต์รับจ้างต้องมีและใช้เครื่องอุปกรณ์ดังต่อไปนี้(๑) มาตรค่าโดยสารตามแบบหรือชนิดที่อธิบดีให้ความเห็นชอบติดตั้งไว้ด้านซ้ายของผู้ขับรถ ณที่ซึ่งคนโดยสารเห็นได้ชัดเจน โดยต้องแสดงจำนวนเงินค่าจ้างบรรทุกคนโดยสารตามอัตราระยะทาง และระยะเวลาที่กำหนดในข้อ ๑๒(๒)เครื่องสื่อสารตามกฎหมายว่าด้วยวิทยุคมนาคมตามแบบหรือชนิดที่ได้รับความเห็นชอบจากคณะกรรมการกิจการกระจายเสียงกิจการโทรทัศน์ และกิจการโทรคมนาคมแห่งชาติ หรือเครื่องสื่อสารประเภทอื่นที่อธิบดีให้ความเห็นชอบ(๓)เครื่องบันทึกข้อมูลการเดินทางของรถที่สามารถส่งข้อมูลตามที่กรมการขนส่งทางบกกำหนดหรืออุปกรณ์สื่อสารหรืออุปกรณ์อื่นที่มีระบบหรือเทคโนโลยีติดตามรถที่ทำงานได้เช่นเดียวกับเครื่องบันทึกข้อมูลการเดินทางของรถโดยมีผู้ให้บริการระบบติดตามรถที่กรมการขนส่งทางบกให้การรับรองคุณลักษณะ ระบบการทำงานการติดตั้ง และการรับรองเครื่องบันทึกข้อมูลการเดินทางของรถหรืออุปกรณ์สื่อสารหรืออุปกรณ์อื่นที่มีระบบหรือเทคโนโลยีติดตามรถ และการรับรองผู้ให้บริการระบบติดตามรถ ตาม (๓)ให้เป็นไปตามที่อธิบดีประกาศกำหนด ในการนี้ เพื่อประโยชน์ในกำกับดูแลการให้บริการรถยนต์รับจ้างให้มีประสิทธิภาพอธิบดีโดยความเห็นชอบของรัฐมนตรีอาจประกาศกำหนดหลักเกณฑ์ในการคัดเลือกผู้ให้บริการระบบติดตามรถที่ได้รับการรับรองได้ในกรณีที่เครื่องบันทึกข้อมูลการเดินทางของรถหรืออุปกรณ์สื่อสารหรืออุปกรณ์อื่นที่มีระบบหรือเทคโนโลยีติดตามรถมีระบบการทำงานที่ทำให้สามารถสื่อสารระหว่างผู้ขับรถกับผู้ให้บริการระบบติดตามรถตาม(๓) ได้ ให้ถือว่าเครื่องบันทึกข้อมูลการเดินทางของรถ หรืออุปกรณ์สื่อสารหรืออุปกรณ์อื่นที่มีระบบหรือเทคโนโลยีติดตามรถนั้นเป็นเครื่องสื่อสารตาม (๒) ด้วยข้อ ๘ รถยนต์รับจ้างต้องแสดงเครื่องหมายดังต่อไปนี้(๑) เครื่องหมายหรือสัญลักษณ์ที่แสดงการเป็นรถยนต์รับจ้าง(๒) เครื่องหมายแสดงการมีเครื่องสื่อสาร(๓) เครื่องหมายแสดงสถานะการให้บริการ เช่น ว่าง - ไม่ว่างหรืองดรับจ้าง(๔) เครื่องหมายอื่นตามที่อธิบดีประกาศกำหนดลักษณะ ขนาด การติดตั้ง และเงื่อนไขการใช้เครื่องหมายตามวรรคหนึ่งให้เป็นไปตามที่อธิบดีประกาศกำหนดในกรณีที่มีการเปลี่ยนแปลงทะเบียนประเภทรถยนต์รับจ้างเป็นรถยนต์ประเภทอื่นให้เจ้าของรถนำเครื่องหมายตามวรรคหนึ่งออกข้อ ๙ รถยนต์รับจ้างอาจมีและใช้เครื่องอุปกรณ์สำหรับรถเพื่อความปลอดภัยในการรับจ้าง ดังต่อไปนี้(๑) อุปกรณ์กั้นระหว่างที่นั่งผู้ขับรถกับคนโดยสารภายในห้องโดยสาร(๒) อุปกรณ์ที่ใช้บันทึกภาพภายในหรือภายนอกรถ เช่น กล้องวิดีโอกล้องถ่ายรูป(๓) อุปกรณ์อื่นอันจำเป็นเพื่อความปลอดภัยตามที่อธิบดีประกาศกำหนดเพื่อประโยชน์ในการคุ้มครองความปลอดภัยในชีวิตร่างกาย หรือทรัพย์สินของผู้ขับรถหรือคนโดยสาร อธิบดีอาจประกาศกำหนดให้รถยนต์รับจ้างตามลักษณะรถหรือลักษณะการให้บริการต้องติดตั้งเครื่องอุปกรณ์ตามวรรคหนึ่งก็ได้คุณลักษณะ ระบบการทำงาน และการติดตั้งเครื่องอุปกรณ์ตามวรรคหนึ่งให้เป็นไปตามที่อธิบดีประกาศกำหนดข้อ ๑๐ รถยนต์รับจ้างให้ใช้สีของตัวถังรถดังต่อไปนี้(๑) รถยนต์รับจ้างที่จดทะเบียนในเขตกรุงเทพมหานคร(ก) กรณีเป็นของบุคคลธรรมดา ให้ใช้สีเขียวและสีเหลืองเป็นสีของตัวถังรถ๑)สีเขียวให้เริ่มตั้งแต่ด้านล่างสุดของตัวถังรถจนถึงที่ปิดเปิดประตูเป็นแนวขนานกับพื้นตลอดรอบตัวรถ๒) สีเหลืองให้เริ่มถัดจากสีเขียวตาม ๑) จนถึงด้านบนของหลังคารถ(ข) กรณีเป็นของนิติบุคคล ให้ใช้สีตามแบบที่นายทะเบียนให้ความเห็นชอบ(๒) รถยนต์รับจ้างที่จดทะเบียนในจังหวัดอื่นนอกจากกรุงเทพมหานคร(ก) กรณีเป็นของบุคคลธรรมดา ให้ใช้สีแดงและสีเหลืองเป็นสีของตัวถังรถ๑)สีแดงให้เริ่มตั้งแต่ด้านล่างสุดของตัวถังรถจนถึงที่ปิดเปิดประตูเป็นแนวขนานกับพื้นตลอดรอบตัวรถ๒) สีเหลืองให้เริ่มถัดจากสีแดงตาม ๑) จนถึงด้านบนของหลังคารถ(ข) กรณีเป็นของนิติบุคคลให้ใช้สีน้ำเงินและสีเหลืองเป็นสีของตัวถังรถ๑)สีน้ำเงินให้เริ่มตั้งแต่ด้านล่างสุดของตัวถังรถจนถึงที่ปิดเปิดประตูเป็นแนวขนานกับพื้นตลอดรอบตัวรถ๒) สีเหลืองให้เริ่มถัดจากสีน้ำเงินตาม ๑) จนถึงด้านบนของหลังคารถในกรณีที่มีการเปลี่ยนแปลงทะเบียนประเภทรถยนต์รับจ้างเป็นรถยนต์ประเภทอื่นให้เจ้าของรถเปลี่ยนสีของตัวถังรถให้มีลักษณะแตกต่างจากที่กำหนดไว้ในวรรคหนึ่งข้อ๑๑ ให้รถยนต์รับจ้างมีอายุการใช้งานได้ไม่เกินเก้าปีนับแต่วันที่รถยนต์นั้นจดทะเบียนครั้งแรกเว้นแต่ในกฎกระทรวงนี้จะได้กำหนดอายุการใช้งานของรถยนต์รับจ้างไว้เป็นอย่างอื่น[๓]ในกรณีที่รถยนต์รับจ้างครบอายุการใช้งานตามวรรคหนึ่งให้เจ้าของรถนำเครื่องหมายตามข้อ ๘ ออก และส่งคืนแผ่นป้ายทะเบียนรถต่อนายทะเบียนพร้อมนำใบคู่มือจดทะเบียนรถมาแสดงต่อนายทะเบียนเพื่อบันทึกหลักฐานการระงับทะเบียนหรือเปลี่ยนประเภทรถทั้งนี้ ภายในสามสิบวันนับแต่วันที่ครบอายุการใช้งานข้อ ๑๒ ให้รัฐมนตรีมีอำนาจประกาศกำหนดอัตราค่าจ้างบรรทุกคนโดยสารสำหรับรถยนต์รับจ้างและค่าบริการอื่นดังต่อไปนี้(๑) รถยนต์รับจ้างที่จดทะเบียนในเขตกรุงเทพมหานคร(ก) ค่าจ้างบรรทุกคนโดยสารให้กำหนดโดยถือเกณฑ์ระยะทางสองกิโลเมตรแรก ไม่เกินห้าสิบบาทและกิโลเมตรต่อ ๆ ไป กิโลเมตรละไม่เกินสิบสองบาท ในกรณีที่ไม่สามารถเคลื่อนที่ หรือเดินรถต่อไปได้ตามปกติวิสัยในอัตรานาทีละไม่เกินสามบาท(ข) ค่าบริการอื่น ให้กำหนดดังต่อไปนี้๑)กรณีการจ้างผ่านศูนย์บริการสื่อสารหรือระบบสื่อสารทางอิเล็กทรอนิกส์กำหนดได้ไม่เกินห้าสิบบาท๒) กรณีการจ้างจากท่าอากาศยานหรือสถานที่ที่รัฐมนตรีประกาศกำหนด โดยรถยนต์รับจ้างนั้นจอดรถรอคนโดยสารอยู่ในสถานที่ดังกล่าวณ จุดที่ได้จัดไว้เป็นการเฉพาะกำหนดได้ไม่เกินหนึ่งร้อยบาท๓)กรณีการจ้างโดยมีบริการพิเศษตามที่รัฐมนตรีประกาศกำหนด กำหนดได้ไม่เกินสองร้อยบาท(๒) รถยนต์รับจ้างที่จดทะเบียนในจังหวัดอื่นนอกจากกรุงเทพมหานคร(ก) ค่าจ้างบรรทุกคนโดยสารให้กำหนดโดยถือเกณฑ์ระยะทางสองกิโลเมตรแรก ไม่เกินหนึ่งร้อยบาทและกิโลเมตรต่อ ๆ ไป กิโลเมตรละไม่เกินยี่สิบบาท ในกรณีที่ไม่สามารถเคลื่อนที่ หรือเดินรถต่อไปได้ตามปกติวิสัยในอัตรานาทีละไม่เกินห้าบาท(ข) ค่าบริการอื่น ให้กำหนดดังต่อไปนี้๑) กรณีการจ้างผ่านศูนย์บริการสื่อสารหรือระบบสื่อสารทางอิเล็กทรอนิกส์กำหนดได้ไม่เกินห้าสิบบาท๒) กรณีการจ้างจากท่าอากาศยานหรือสถานที่ที่รัฐมนตรีประกาศกำหนด โดยรถยนต์รับจ้างนั้นจอดรถรอคนโดยสารอยู่ในสถานที่ดังกล่าวณ จุดที่ได้จัดไว้เป็นการเฉพาะกำหนดได้ไม่เกินหนึ่งร้อยห้าสิบบาท๓) กรณีการจ้างในเวลากลางคืนตามที่รัฐมนตรีประกาศกำหนดกำหนดได้ไม่เกินหนึ่งร้อยบาท๔)กรณีการจ้างโดยมีบริการพิเศษตามที่รัฐมนตรีประกาศกำหนด กำหนดได้ไม่เกินสองร้อยบาทการกำหนดอัตราค่าจ้างบรรทุกคนโดยสารและค่าบริการอื่นตามวรรคหนึ่งอาจกำหนดให้แตกต่างกันตามเขตท้องที่ที่รถนั้นจดทะเบียน ท้องที่ที่ให้บริการช่วงเวลาที่ให้บริการ ลักษณะรถ หรือลักษณะการให้บริการก็ได้ข้อ ๑๓ การเรียกเก็บค่าจ้างบรรทุกคนโดยสารให้เรียกเก็บตามจำนวนเงินรวมที่แสดงไว้ในมาตรค่าโดยสารส่วนในกรณีที่มีการเรียกเก็บค่าบริการอื่นให้เรียกเก็บเพิ่มขึ้นจากค่าจ้างบรรทุกคนโดยสารที่แสดงไว้ในมาตรค่าโดยสารอธิบดีอาจประกาศกำหนดท้องที่ที่ให้บริการหรือช่วงเวลาที่ให้บริการที่รถยนต์รับจ้างสามารถใช้วิธีตกลงราคาหรือวิธีการอื่นนอกจากการใช้มาตรค่าโดยสารเรียกเก็บค่าจ้างบรรทุกคนโดยสารก็ได้ข้อ ๑๔ ให้เจ้าของรถยนต์รับจ้างติดอัตราค่าจ้างบรรทุกคนโดยสารและค่าบริการอื่นตามที่กำหนดในข้อ ๑๒ ไว้ในรถ ณ ที่ซึ่งคนโดยสารเห็นได้อย่างชัดเจน ทั้งนี้ ตามลักษณะ ขนาด และตำแหน่งที่อธิบดีประกาศกำหนดข้อ ๑๕ รถยนต์รับจ้างที่จดทะเบียนไว้ก่อนวันที่๒๖ ธันวาคม พ.ศ. ๒๕๕๑ ให้มีอายุการใช้งาน ดังต่อไปนี้(๑) รถยนต์รับจ้างที่จดทะเบียนในเขตกรุงเทพมหานคร(ก) รถยนต์รับจ้างที่จดทะเบียนก่อนวันที่ ๒๖ ธันวาคม พ.ศ. ๒๕๔๘ให้มีอายุการใช้งานสิบสองปีนับแต่วันที่รถยนต์นั้นจดทะเบียนครั้งแรก(ข) รถยนต์รับจ้างที่จดทะเบียนระหว่างวันที่ ๒๖ ธันวาคม พ.ศ. ๒๕๔๘ถึงวันที่ ๒๕ ธันวาคม พ.ศ. ๒๕๕๑ ให้มีอายุการใช้งานต่อไปได้จนถึงวันที่ ๒๕ ธันวาคมพ.ศ. ๒๕๖๐(๒) รถยนต์รับจ้างที่จดทะเบียนในจังหวัดอื่นนอกจากกรุงเทพมหานคร(ก) รถยนต์รับจ้างที่จดทะเบียนก่อนวันที่ ๒๖ ธันวาคม พ.ศ. ๒๕๔๘ให้มีอายุการใช้งานสิบสองปีนับแต่วันที่รถยนต์นั้นจดทะเบียนครั้งแรก(ข) รถยนต์รับจ้างที่จดทะเบียนระหว่างวันที่ ๒๖ ธันวาคม พ.ศ. ๒๕๔๘ถึงวันที่ ๒๕ ธันวาคม พ.ศ. ๒๕๕๑ ให้มีอายุการใช้งานต่อไปได้จนถึงวันที่ ๒๕ ธันวาคมพ.ศ. ๒๕๖๐ข้อ ๑๕/๑[๔] ให้รถยนต์รับจ้างที่จดทะเบียนระหว่างวันที่๒๖ ธันวาคม พ.ศ. ๒๕๕๑ ถึงวันที่ ๓๑ ธันวาคมพ.ศ. ๒๕๖๓ มีอายุการใช้งานสิบสองปีนับแต่วันที่รถยนต์นั้นจดทะเบียนครั้งแรกทั้งนี้เมื่อรถยนต์รับจ้างดังกล่าวมีอายุการใช้งานตั้งแต่เก้าปีนับแต่วันที่รถยนต์นั้นจดทะเบียนครั้งแรกต้องมีการตรวจสภาพรถตามหลักเกณฑ์ วิธีการและเงื่อนไขที่กำหนดในกฎกระทรวงที่ออกตามมาตรา ๑๕ ทวิอย่างน้อยปีละสี่ครั้งกรณีรถยนต์รับจ้างตามวรรคหนึ่งมีอายุการใช้งานครบเก้าปีนับแต่วันที่รถยนต์นั้นจดทะเบียนครั้งแรก และได้มีการจดทะเบียนเปลี่ยนประเภทไปแล้วก่อนวันที่๑ มกราคม พ.ศ. ๒๕๖๔ หากรถยนต์นั้นมีอายุการใช้งานยังไม่ครบสิบสองปีนับแต่วันจดทะเบียนครั้งแรกให้สามารถจดทะเบียนเปลี่ยนประเภทกลับมาใช้เป็นรถยนต์รับจ้างต่อไปได้จนกว่าจะครบอายุการใช้งานสิบสองปีนับแต่วันที่รถยนต์นั้นจดทะเบียนครั้งแรก ทั้งนี้ เว้นแต่ได้มีการโอนรถยนต์นั้นให้แก่บุคคลอื่นแล้วจะใช้รถยนต์นั้นเป็นรถยนต์รับจ้างอีกไม่ได้ให้นำความในข้อ ๑๑ วรรคสองมาใช้บังคับแก่รถยนต์รับจ้างที่ครบอายุการใช้งานตามวรรคหนึ่งด้วยโดยอนุโลมข้อ ๑๖ รถยนต์รับจ้างที่จดทะเบียนก่อนวันที่กฎกระทรวงนี้ใช้บังคับและมีขนาดตามที่กำหนดในกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานครพ.ศ. ๒๕๕๐ หรือกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในจังหวัดอื่นนอกจากกรุงเทพมหานครพ.ศ. ๒๕๕๘ ให้ได้รับยกเว้นไม่ต้องปฏิบัติตามข้อ ๔ (๓) แห่งกฎกระทรวงนี้ข้อ ๑๗ รถยนต์รับจ้างที่จดทะเบียนก่อนวันที่กฎกระทรวงนี้ใช้บังคับให้ได้รับยกเว้นไม่ต้องปฏิบัติตามข้อ ๗ (๓) แห่งกฎกระทรวงนี้ข้อ ๑๘ บรรดาประกาศระเบียบหรือคำสั่งใดที่ออกตามกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานครพ.ศ. ๒๕๕๐ และกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคนที่จดทะเบียนในจังหวัดอื่นนอกจากกรุงเทพมหานครพ.ศ. ๒๕๕๘ให้คงใช้บังคับต่อไปเพียงเท่าที่ไม่ขัดหรือแย้งกับกฎกระทรวงนี้จนกว่าจะมีประกาศระเบียบ หรือคำสั่งตามกฎกระทรวงนี้ใช้บังคับให้ไว้ ณ วันที่ ๒ สิงหาคม พ.ศ. ๒๕๖๐พิชิต อัคราทิตย์รัฐมนตรีช่วยว่าการกระทรวงคมนาคม ปฏิบัติราชการแทนรัฐมนตรีว่าการกระทรวงคมนาคมหมายเหตุ :- เหตุผลในการประกาศใช้กฎกระทรวงฉบับนี้ คือโดยที่เป็นการสมควรปรับปรุงลักษณะ ขนาด กำลังของเครื่องยนต์ เครื่องอุปกรณ์และเครื่องหมายสำหรับรถยนต์รับจ้างบรรทุกคนโดยสารไม่เกินเจ็ดคน เพื่อยกระดับมาตรฐานการให้บริการแก่ประชาชนและมาตรฐานความปลอดภัยในการโดยสารรถยนต์สาธารณะให้ทันสมัยและสอดคล้องกับสภาพสังคมที่เปลี่ยนแปลงไปโดยมีการนำเทคโนโลยีสมัยใหม่มาใช้กับรถยนต์รับจ้างเพื่อเพิ่มประสิทธิภาพในการให้บริการการควบคุมดูแลมาตรฐานการให้บริการและความปลอดภัยของคนโดยสาร นอกจากนี้เพื่อให้รถยนต์รับจ้างบรรทุกคนโดยสารไม่เกินเจ็ดคนที่จดทะเบียนในเขตกรุงเทพมหานคร และในจังหวัดอื่นมีมาตรฐานเดียวกันสมควรรวมกฎเกณฑ์ที่ใช้กับรถยนต์รับจ้างดังกล่าวไว้ในกฎกระทรวงฉบับเดียวกัน จึงจำเป็นต้องออกกฎกระทรวงนี้ กฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน(ฉบับที่ ๒) พ.ศ. ๒๕๖๓[๕]หมายเหตุ :- เหตุผลในการประกาศใช้กฎกระทรวงฉบับนี้ คือโดยที่การระบาดของโรคติดเชื้อไวรัสโคโรนา ๒๐๑๙ ในประเทศไทยส่งผลกระทบต่อการประกอบอาชีพให้บริการรถยนต์รับจ้างอย่างรุนแรงประกอบกับในปัจจุบันอุปกรณ์สื่อสารต่าง ๆ ได้มีการพัฒนาให้สามารถใช้ติดตามรถได้อย่างมีประสิทธิภาพและด้วยต้นทุนที่ต่ำกว่าการใช้เครื่องบันทึกข้อมูลการเดินทางของรถดังนั้น เพื่อเป็นการลดภาระและบรรเทาผลกระทบที่เกิดขึ้นแก่ผู้ประกอบอาชีพให้บริการรถยนต์รับจ้างสมควรขยายอายุการใช้งานของรถยนต์รับจ้างที่จดทะเบียนระหว่างวันที่ ๒๖ ธันวาคม พ.ศ.๒๕๕๑ ถึงวันที่ ๓๑ ธันวาคม พ.ศ. ๒๕๖๓ ซึ่งครบอายุการใช้งานในช่วงที่มีการจำกัดการเดินทางอันเนื่องมาจากการระบาดของโรคติดเชื้อดังกล่าวให้มีอายุการใช้งานสิบสองปีนับแต่วันที่รถยนต์นั้นจดทะเบียนครั้งแรก รวมทั้งกำหนดให้นำอุปกรณ์สื่อสารหรืออุปกรณ์อื่นที่มีระบบหรือเทคโนโลยีติดตามรถมาใช้ในการติดตามรถยนต์รับจ้างได้ด้วยจึงจำเป็นต้องออกกฎกระทรวงนี้สิทธิกานต์/ปรับปรุง๕ เมษายน ๒๕๖๒วศิน/ตรวจ๑๐ เมษายน ๒๕๖๒วิวรรธน์/เพิ่มเติม๓๑ มกราคม ๒๕๖๔สุภาทิพย์/ตรวจ๑ กุมภาพันธ์๒๕๖๔[๑] ราชกิจจานุเบกษาเล่ม ๑๓๔/ตอนที่ ๘๑ ก/หน้า ๙/๑๑ สิงหาคม ๒๕๖๐[๒] ข้อ ๗แก้ไขเพิ่มเติมโดยกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน (ฉบับที่๒) พ.ศ. ๒๕๖๓[๓] ข้อ ๑๑ วรรคหนึ่ง แก้ไขเพิ่มเติมโดยกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน (ฉบับที่๒) พ.ศ. ๒๕๖๓[๔] ข้อ ๑๕/๑ เพิ่มโดยกฎกระทรวงว่าด้วยรถยนต์รับจ้างบรรทุกคนโดยสารไม่เกินเจ็ดคน(ฉบับที่ ๒) พ.ศ. ๒๕๖๓[๕] ราชกิจจานุเบกษาเล่ม ๑๓๗/ตอนที่ ๑๐๗ ก/หน้า ๑/๓๐ ธันวาคม ๒๕๖๓